Venerdì vintiquattro de frevâ: muxica, pescoei, quaddri; e, a sorpreiza, a Republica de Zena
E za, tra ’n tòcco de muxica in zeneize de I Nuovi Disertori, quarche ræ da pescâ e quarche quaddro, s’é parlòu anche da Republica de Zena e do fæto che a Liguria a gh’à o diritto internaçionale de ritornâ indipendente, dæto che l’anescion a-o Regno de Sardegna, e tutto quello che l’é sucesso dòppo, a l’é ilegitima. Pe saveine de ciù clicca chi.
Vegnimmo òua a-e paròlle. Intanto con piâxei s’é fæto torna vivo o Franco de Borgomâ pe dine doe cöse. A primma che magrón (n’émmo parlòu a setemann-a pasâ) o l’é anche in tòcco de carne magra pe fane o bròddo. A segonda a l’é a paròlla buàtta che a Zena dimmo bugàtta e che veu dî banbòccia. N’é stæto domandòu do diacolón ch’o l’ea in ceròtto medicamentozo, do strigión (= sguattero) e de ’na paròlla che fòscia a l’ea petrònica. Mi sta paròlla chi no l’ò mai sentia. In cangio ò sentio betònica, ’n’erba che o Cazassa coscì o descrive:
E doe domande en stæte: comme se dixe ‘scoiattolo’ e comme se dixe ‘mestolo e mestola’. Ecco cöse l’é scortio feua.
Scoiattolo: sciórnia, sciòrnia (quarchedun dixe a ‘o’ averta e quarchedun o a dixe serâ), vinværa, viværa; a Vàize (= Varese Ligure) dixan zoàrla. Da notâ che in italian a paròlla a l’é mascolinn-a, mentre tutte e paròlle zeneixi son femininn-e [ò coretto a vegia verscion dove no gh'ea a concordansa de genere de paròlle 'mascolin' e feminin', comm'o m'à fæto notâ Marco Rossi into comento n. 10].
Mestolo e mestola: a diferensa a l’é che a ‘mestola’ a l’é ciù grade che o ‘mestolo’: pe questo ‘mestola’ a se dixe càssa, mentre ‘mestolo’ o se dixe casétta ò casìn (atençion: o se leze co-a ‘esse’ de sacco!). Into parlâ de sòlito sta distinçion a no se fa e se dixe solo càssa. Quachedun o l’à azonto che ‘mestola’ o l’é anche o batoêzo, quella specce de bacco pe batte i drappi quande se fava a bugâ.
Finiscio con l’aregordâ che inte l’urtima telefonâ l’é stæto propòsto de levâ o rè a cavallo da-a ciassa Corvetto. Chi l’é d’acòrdio a levalo?
Alegri!
26 Commenti
-
A trasmiscion veseia no l’ò vista, ma me pâ stranio che nisciun agge aregordòu a CASSA RÆA.
-
A mì m’àn contòu a propoxito do monumento:
A Mazzini o gh’è scappa ün bezognin
E o Vittorio Emanuelo o gh’è dixe levandose o capello:
“ Se ti veu, ti pèu fäla chì”
Se levemmo o monumento a Corvetto, o Mazzini dove o vâ a pisciâ?
-
ma lascemmu u re unde u sta
-
Sciâ Luisella, bongiorno.
Sciâ l’é miga PAENTE (comme scrivieiva l’Ægoaron) de quarchedun de sti chi: Vitöio Manoelo Segondo, La Marmora ò de quarche bersagliere.
-
Mi ghe vediæ mêgio un mònomento de un ch’o l’é stæto un pitin ciù “rappresentativo” de Zena… tanto pe citane quarchedun Fabrizio De André, Giuseppe Marzari, Lauzi, Pertini (ghe n’é un a Milan!)…
-
-
Soventi se sente parlâ de cangiâ de pòsto a-a statoa do Colonbo ch’a l’è in Ciassa Acquaverde, perché a l’è defilâ. A se porieiva mette a Corvetto, a-o pòsto do Savòia. Coscì metiêscimo ‘na pessa a-a belinata ch’àn fæto a seu tenpo i zeneixi
-
A belinata a l’é ancon ciù gròssa se se pensa chò-u Savöia o cavarca into mezo de na ciassa intitolâ a’n personaggio che co-i Bescheutti o n’à mai vosciuo aveighe ninte da fa.
-
-
Ma o l’e cassin no casin…
-
Inta grafia ofiçiâ a s a se pronunçia senpre dùa cómme inte “saio”.
O zeneize o no déuvia goæi dogge e con a “a” breve primma vegne naturale leze càsin coscì cómme o se pronunsia e no lezilo comme se lezieva se se scrivesse “cazin” (it. casino).
-
Che problema gh’é a ciamâ CASÌN o cassa picinn-a de legno? Fòscia quello de confondilo cho-u CASIN (do Cazassa) donde zeugan d’azardo, ò quello donde se piggia o cafè, o qul’atro ancun donde vendan quella cösa che quarchedun ‘na vòtta o-a cimava trippa? Ciùfito stæ atenti a n’andâ acatâ a trippa pa-a sbira into casin, no andâ a pe trippa da casin do-u tripâ, a no remesciâ-a sbira co-o belin e, infin, a no tocâ a trippa da casin co-o CASÌN.
-
-
Lezendo o scrito do Profesô ghe ‘na cösa ch’a no me torna, ma ch’o porieiva aveila steiza in’italian: a parolla CEROTTO, chò-u Cazassa o marca ÇEÒTTO (dò-u quæ s’é òriginòu ÇEÒTTAJA, porcheria), che co-o pasâ do tenpo, armeno dæ mæ parti, a l’é diventâ ÇIÖTO e ÇIÒTÀIA.
-
Cao Franco,
Dâ casìn veu dî goagnâ a quarchedun de brutto. O saieva o wooden spoon in Zeneize. Alégri!
-
Ciao,Franco e saluti a tutti.
Véi no son riescìa a piggiâ ‘a linia,ma aviaê parlòu de “càssa, cassìn e cassaraêa”; anche de “sassoa”còmme de quéllo struménto che o servìva in de butéghe pe’tiâ su faxieû,granò,gràn e orzo e pe’ ‘a faêina; a propòxito,maê Mamâ a dosava ‘a faêina pe’ inpastâ con una sàssoa ciù piccenìna: fōxi ghe l’ho ancòa da quàrche parte.
Pe’ “scoiattolo”,me ricordo de avéi sentìo “zoàra” e”nìnsoa”.
‘A bugàtta a m’ha fatto végnî in ménte “bugàttìna”, o ciucciùn de una vōta : ‘e mamaê i méttéivan un po’ de sùccou in de un mandìlo, i o ligávan co un po’ de fî e i odavan da ciucciā ai fánti piccin,coscì i stāvan bràvi e i s’ adormīvan e ,a dî ‘a veitaê a bugattina a l’éa còmme ‘na banboccétta. Complimenti ai Nuovi disertori,che ho zâ setìo cantâ a Pāxo (Sette çèrci…) ; quànde i l’han cantòu che, pe’ ‘n granìn de uga mérélla ‘a Madonna a l’é chinâ dàu cavallo, i m’ han aregordòu che maê làlla , pe’ no fāme sprecâ o pân,a me dīva:” A Madonna pe’ ‘na fréguggia de pân, a l’é chinâ su da cavàllo…”.
E oua,salùi e alégri!
-
Scignuria , Sciù prof,
mi doviu a sassoa pe pesà a fainn-a e atre cose perché l’è n’attressu du me mestè; na votta ean de legno oua sun de assa o atri materiali; de votte deviu anche a càssa a secunda du travaggiu che fassu. Pe quanto riguarda scoiattolo mi diggu vinvera.
Scignuria, alégri.
-
Prof., mi raccomando, le concordanze!
-
Nisciùn l’à scrîto,ma a sasoa a l’àiva ‘n uzo mainesco, a servîva pe levâ l’ægoa
“Agottâ” da o fondo da barca, mascimamente inte primme sciortie in mâ,doppo
i meixi invernali.
lij_Latn lij_Latn lij_Latn lij_Latn lij_Latn lij_Latn lij_Latn kea_Latn srd_Latn unk lij_Latn unk lij_Latn lmo_Latn lij_Latn lij_Latn lij_Latn unk lij_Latn unk lij_Latn lij_Latn unk lij_Latn unk unk lij_Latn unk lij_Latn unk unk fur_Latn unk lij_Latn lij_Latn unk lij_Latn unk unk lij_Latn unk vec_Latn lij_Latn unk scn_Latn lij_Latn lij_Latn lij_Latn lij_Latn unk lij_Latn lij_Latn kea_Latn unk ita_Latn unk lij_Latn lij_Latn lij_Latn